L. Nagy, poslanec: (2004-12-08):
Čo sa týka nepriamej nezávislosti alebo vytvárania podmienok pre nepriamu nezávislosť, tu sa stretávame s dvomi problémami. V prvom rade ide o finančnú, zabezpečovanie finančnej nezávislosti a zabezpečenie personálnej nezávislosti. Tú personálnu nezávislosť, iba sa dotknem tejto problematiky, lebo nie je témou našej rozpravy. Tu v prípade troch organizácií, verejného ochrancu práv, Národného strediska pre ľudské práva a Ústavu pamäti národa personálna nezávislosť je komplexne a do posledného bodu zabezpečená, v prípade Úradu pre ochranu osobných údajov iba čiastočne, lebo ide o štátny orgán, ktorý podlieha tejto personálnej politike, jednak čiastočne Úradu vlády, aj čiastočne potom personálnemu, takzvanému Plajovmu úradu. Čo sa týka finančnej nezávislosti, verejný ochranca práv doteraz mal samostatnú kapitolu v štátnom rozpočte, dlho pri tvorbe štátneho rozpočtu na tento rok táto otázka sa neriešila, respektíve sa vyriešila takým spôsobom, že verejný ochranca práv, ich rozpočtové prostriedky sa dostali do kategórie alebo do kapitoly VPS, teda Všeobecnej pokladničnej správy. V prípade Úradu pre ochranu osobných údajov tradične jeho, ich rozpočtové prostriedky tvoria súčasť Úradu vlády, rozpočtovej kapitoly Úradu vlády a v prípade Národného strediska pre ľudské práva a Ústavu pamäti národa ich rozpočtové prostriedky vo forme dotácií sa nachádzajú v rozpočtovej kapitole ministerstva spravodlivosti. Zdá sa, že najmenšie problémy sú, čo sa týka rozpočtov, momentálne u verejného ochrancu práv a v prípade Úradu pre ochranu osobných údajov. V prípade verejného ochrancu práv pri rozpočtovaní neboli akceptované prostriedky vo výške 1,5 milióna korún, ale v priebehu tvorby a konzultácií konečnej podoby rozpočtovej kapitoly vo VPS sa našlo riešenie, podobne sa našlo riešenie aj v prípade Úradu pre ochranu osobných údajov, kde došlo k porozumeniu a dobrému riešeniu z pozície alebo zo strany Úradu vlády, vedúceho Úradu vlády, chýbajúce a neakceptované finančné prostriedky boli presunuté a budú presunuté v rámci kapitoly. Väčší problém alebo vo veľkom probléme sa nachádzajú Národné stredisko pre ľudské práva, kde chýbajú finančné prostriedky, zhruba 30 %, vo výške 6 miliónov korún a tieto prostriedky chýbajú jednak napriek tomu, že prostriedky boli rozpočtované, konzultované či už ministerstvom spravodlivosti, aj ministerstvom financií, avšak neboli akceptované. Problematický a závažný tento stav je preto, preto je taký závažný a problematický tento stav, lebo ide o ústav alebo úrad, inštitúciu, ktorého činnosť bola koncipovaná v tomto roku nanovo a pokiaľ by tieto prostriedky neboli, plánované prostriedky neboli akceptované, by mohlo dôjsť k ohrozeniu činnosti tohto národného strediska, ale aj plnenia jeho úloh. V prípade Ústavu pamäti národa tých chýbajúcich 30 % prostriedkov predstavuje 23 miliónov korún, tieto prostriedky sú určené na technický rozvoj ústavu ako aj na rozvoj personálnych, teda ľudských zdrojov. Ak by neboli akceptované tieto prostriedky, by došlo k stagnácii tohto úradu a nemohli by byť rozvinuté programy, ktoré boli schválené zákonom o Ústave pamäti národa. Toto je základný stav, dovoľte, aby som povedal komentár k tomuto stavu. Nie je to prvýkrát v budúcom rozpočtovanom roku, keď sa stretávame s problémami vo všetkých štyroch spomínaných inštitúciách. Dva z nich majú problémy preto, lebo ministerstvo spravodlivosti je akýmsi poštárom v prípade ich dotačných prostriedkov a doterajšie skúsenosti sú také, že teda v uplynulých troch rokoch vždy sa správali macošsky, respektíve vždy problémy sa riešili na poslednú chvíľu, v definitívnej fáze rozpravy k rozpočtu. V prípade ostatných dvoch inštitúcií, tiež riešenia sa nachádzali vždy až v konečnej fáze rozpravy a si myslím, že nie je to správne, lebo neprispieva k dobre plánovanej činnosti týchto inštitúcií a veľmi ťažko sa zabezpečuje nezávislá, potom, od politiky nezávislá činnosť týchto inštitúcií. Si myslím, že v prípade týchto štyroch politicky nezávislých inštitúcií by bolo pre budúcnosť riešením, ak by neboli ich finančné prostriedky viazané na jednotlivé kapitoly vládnych inštitúcií, či už ide o ministerstvo spravodlivosti alebo Úrad vlády, ale aby sa dostali do akéhosi neutrálneho poľa, možno, že riešením by mohla byť kapitola VPS alebo vytvorenie akéhosi osobitného balíka, kde by nemohlo vzniknúť podozrenie, že ide o ovplyvnenie, nepriame, ich finančnej nezávislosti. Aby sme nemuseli opakovať tento problém na budúci rok, prosím pána ministra financií a podpredsedu vlády, aby sa pre budúci rok uvažovalo s takýmto riešením alebo nejakým podobným riešením, a pre tento rok by som poprosil, aby v prípade Národného strediska pre ľudské práva, aby mohla byť zabezpečená jeho funkčnosť a vôbec plnenie zákonných úloh, aby bolo akceptované to, čo sa prijalo v tejto veci vo výbore pre ľudské práva, a preto prosím aj pána spravodajcu, aby v spoločnej správe, v kapitole IV podkapitola C bod 2, túto položku aby vyňal na osobitné hlasovanie. Ďakujem za podporu.